text: 65-årig kvinde fanget i lumsk ler
  14 marts 2019 kl. 14.03
  Kvinden sad fast i noget meget vådt og klistret ler ved Trelde Næs. Redningsmandskab og -båd var hurtigt på stedet.
  Den 65-årige kvinde kunne ikke slippe fri af det våde ler, kaldet plastisk ler, da hun gik tur med en veninde vest for campingpladsen på Trelde Næs i Fredericia.
  Ifølge en naturvejleder i området, forsøgte den fastklemte kvinde og hendes veninde først selv at få den 65-årige kvinde fri. Da det ikke lykkedes, ringede veninden efter hjælp.
  - Vi kan bekræfte, at kvinden sad fastklemt, siger vagtchef ved Sydøstjyllands Politi, Lars Grønlund, til TV SYD og fortsætter:
  - Kvinden er nu bjærget. Hun var kold og chokeret, men hun er ikke kommet til skade.
  Lars Grønlund, vagtchef, Sydøstjyllands Politi: "Vi kan bekræfte, at kvinden sad fastklemt. Hun var kold og chokeret, men hun er ikke kommet til skade."
  Daniel Wolf fra Øxenholt Foto var også på stedet.
  - Der var tale om, at kvinden skulle løftes væk med helikopter, da de ikke kunne få hende op til ambulancen, fortalte Daniel Wolf fra Øxenholt Foto.
  Det blev dog ikke nødvendigt at sende en helikopter, da den nødstedte kvinde kunne reddes fri - og hen til ambulancen - på anden vis, fortæller vagtchef Lars Grønlund fra Sydøstjyllands Politi.
  Politiet oplyser endvidere, at redningsaktionen foregik efter det, som de selv betegner som "lige efter bogen".
  